© Надежда Чипева, Капитал

През второто тримесечие на 2019 г. средната месечна работна заплата е нараснала с 12% спрямо същия период на миналата година. Най-голямо e увеличението в секторите "Други дейности" - със 17.3%, "Операции с недвижими имоти" - с 16.5%, и "Образование" - с 15.5%. Това показват данните на Националния статистически институт (НСИ).

През същия период на тази година средната месечна работна заплата e 1260 лв. и нараства спрямо първото тримесечие на 2019 г. с 4.3%. Икономическите дейности, в които е регистрирано най-голямо увеличение, са "Производство и разпределение на електрическа и топлинна енергия и на газообразни горива" - с 9.1%, и "Хотелиерство и ресторантьорство" и "Образование" - по 7.3%.

Средната брутна месечна работна заплата за април 2019 г. е 1281 лв., за май - 1246 лв., а за юни - 1253 лева, уточняват от НСИ.

Икономическите дейности с най-високо средномесечно трудово възнаграждение през второто тримесечие на 2019 г. са "Създаване и разпространение на информация и творчески продукти; далекосъобщения" - 3053 лева, "Финансови и застрахователни дейности" - 2174 лева, "Производство и разпределение на електрическа и топлинна енергия и на газообразни горива" - 2048 лева. Най-нископлатени са били наетите лица в "Хотелиерство и ресторантьорство" - 782 лева, "Други дейности" - 924 лева, както и "Строителство" - 974 лева.

Спрямо същия период на 2018 г. средната месечна работна заплата през второто тримесечие на 2019 г. в обществения сектор нараства с 11%, а в частния - с 12.4%.